b'\n_START_ARTICLE_\nInduktor\n_START_PARAGRAPH_\nInduktor ili indukcijski svitak (razgovorno bobina - rije\xc4\x8d je talijanskog podrijetla) je elektri\xc4\x8dni ure\xc4\x91aj u kojem se primjenjuje\xc2\xa0elektromagnetska indukcija, posebno ure\xc4\x91aj u kojem se iz niskonaponskog izvora istosmjerne struje ta struja prekidanjem pretvara u izmjeni\xc4\x8dnu, te transformatorom posti\xc5\xbee visoki napon. Prekida\xc4\x8d mo\xc5\xbee biti mehani\xc4\x8dki, elektromehani\xc4\x8dki ili elektroni\xc4\x8dki. Induktor s elektromagnetskim prekida\xc4\x8dem bio je potkraj 19. stolje\xc4\x87a prvi izvor visokoga napona i koristio se za napajanje elektronske cijevi s razrije\xc4\x91enim plinom, za elektroterapiju, te u prvim rendgenskim ure\xc4\x91ajima i radijskim oda\xc5\xa1ilja\xc4\x8dima. U njemu je primarna zavojnica istodobno i elektromagnet koji privla\xc4\x8di kotvu, zbog \xc4\x8dega se prekida strujni krug, a kotva se vra\xc4\x87a u po\xc4\x8detni polo\xc5\xbeaj i ponovno zatvara strujni krug. Pojava se ponavlja frekvencijom od nekoliko desetaka herca. Kako se na taj na\xc4\x8din sekundarna elektri\xc4\x8dna zavojnica nalazi u promjenljivome magnetskom polju, u njoj se inducira napon koji je onoliko puta vi\xc5\xa1i koliko je ve\xc4\x87i broj zavoja sekundarne zavojnice prema primarnoj. Danas se induktor najvi\xc5\xa1e primjenjuje za stvaranje elektri\xc4\x8dne iskre za paljenje goriva u benzinskim motorima. Primarni se strujni krug prekida sinkrono s radom motora. U starijim se motorima to posti\xc5\xbee prekidanjem spojnih mjesta platinskih prekida\xc4\x8da, a u suvremenijim motorima s elektroni\xc4\x8dkim paljenjem primarni se krug prekida elektronskim sinkroniziranim prekida\xc4\x8dem.\n_START_SECTION_\nObja\xc5\xa1njenje\n_START_PARAGRAPH_\nInduktor je jedna vrsta transformatora koji isprekidanu istosmjernu struju niskog napona pretvara u isprekidanu izmjeni\xc4\x8dnu struju visokog napona. Sastoji se od primarne i sekundarne zavojnice koje se nalaze jedna u drugoj. U primarnoj zavojnici, koja ima mali broj zavoja debele \xc5\xbeice, nalazi se snop \xc5\xa1ipki od mekog \xc5\xbeeljeza koje su premazane lakom radi izolacije da bi se smanjile vrtlo\xc5\xbene struje. Na primarnoj zavojnici izolirano je namotana sekundarna zavojnica koja ima mnogo zavoja tanke \xc5\xbeice, a krajevi su spojeni s iskri\xc5\xa1tem._NEWLINE_U primarnu zavojnicu dolazi elektri\xc4\x8dna struja iz baterije preko komutatora kojim se smjer primarne struje mo\xc5\xbee mijenjati. Struja se prekida preko elektromagnetskog prekida\xc4\x8da. Ispred \xc5\xbeeljezne jezgre nalazi se na elasti\xc4\x8dnom peru kotva. Na tom je peru platinski kontakt koji stoji nasuprot platinskom kontaktu na jednom kovnom dr\xc5\xa1ku. U normalnom stanju oba se platinska kontakta dodiruju. \xc4\x8cim ukop\xc4\x8damo struju, jezgra se magnetizira i privu\xc4\x8de kotvu, te time prekine primarnu struju. Jezgra se na to demagnetizira, otpusti kotvu i ponovo se uspostavlja struja. Tako jedno za drugim ide spajanje i prekidanje. Pri svakom spajanju struje u primarnoj zavojnici inducira se u sekundarnoj zavojnici struja suprotnog smjera, a kod prekidanja struja istoga smjera s primarnom strujom._NEWLINE_Veli\xc4\x8dina induciranog elektri\xc4\x8dnog napona u sekundarnoj zavojnici je to ve\xc4\x87a \xc5\xa1to je ve\xc4\x87i broj zavoja sekundarne zavojnice, te \xc5\xa1to je ja\xc4\x8da struja i ve\xc4\x87i broj prekida u primarnoj zavojnici. Kod svakog spajanja i prekidanja primarne struje, inducira se u sekundarnoj zavojnici visoki napon zbog koje preska\xc4\x8de elektri\xc4\x8dna iskra. Me\xc4\x91utim velika je razlika u visini sekundarnog napona koja se inducira pri spajanju primarne struje prema naponu induciranom kod prekida primarne struje. Pri spajanju primarna struja polagano raste uslijed velike samoindukcije do svoje kona\xc4\x8dne jakosti. Zbog toga je \xce\x94\xce\xa6/\xce\x94t razmjerno malen, pa je inducirani napon u sekundarnoj zavojnici malen. Prekid primarne struje je pak vrlo kratak, pa je \xce\x94\xce\xa6/\xce\x94t mnogo ve\xc4\x87e, a suprotni inducirani napon u sekundarnoj zavojnici mnogo vi\xc5\xa1i. To je u stvari taj visoki napon koji se upotrebljava. Me\xc4\x91utim samoindukcija smeta i kod prekida primarne struje, jer zate\xc5\xbee njeno nastajanje. Pri tom se na kontaktu stvara jaka iskra. Da se to sprije\xc4\x8di, slu\xc5\xbei elektri\xc4\x8dni kondenzator. On se u trenutku prekida struje nabija i spre\xc4\x8dava stvaranje iskre._NEWLINE_Na svojstvu induktora osniva se takozvano baterijsko paljenje kod motora s unutarnjim izgaranjem (naziva se i bobina). Induciona zavojnica sastoji se od primarne i sekundarne zavojnice. Jedan kraj sekundarne zavojnice spojen je s primarnom zavojnicom. Kroz primarnu zavojnicu prolazi struja od pozitivnog pola akumulatorske baterije preko prekida\xc4\x8da na negativni pol. Kad se primarna struja prekine zakretom kutne poluge, inducira se u sekundarnoj zavojnici visoki napon oko 15 000 V, pa izme\xc4\x91u elektroda svje\xc4\x87ice presko\xc4\x8di elektri\xc4\x8dna iskra, a sekundarni krug se zatvara preko mase (uzemljenje).'